APL. Joze Mourinyo va “Manchester Yunayted” mavsumni safardagi g‘alaba bilan boshladi

Angliya Premyer-Ligasining yangi mavsum 1-turini safarda “Bornmut”ga qarshi o‘tkazgan “Manchester Yunayted” 3:1 hisobida zafar quchdi.

Joze Mourinyo bilan bitta jamoada qolishi so‘roq ostida bo‘lgan Xuan Mata bellashuvni boshlang‘ich tarkibda o‘tkazib, 40-daqiqaga kelib hisobni ochishga muvaffaq bo‘ldi.
Ikkinchi bo‘limda hujum chizig‘i vakillari o‘zini ko‘rsatdi. 59-daqiqada Ueyn Runi o‘z nomini tabloga yozib qo‘ygan bo‘lsa, 64-daqiqada Zlatan Ibrahimovich Premyer-Ligadagi debyut golini urishga erishdi. Har ikki golda assistentlik vazifasini Antoni Marsyal o‘tab berdi.
Ibrahimovich Angliya Superkubogi doirasida “Lester” darvozasini ham ishg‘ol qilgandi. Premyer-Liganing Twitter’dagi rasmiy akkaunti ma’lumotiga ko‘ra, Zlatan o‘zi to‘p surgan Chempionlar Ligasi, Italiya A seriyasi, Ispaniya La Ligasi va Fransiya 1-divizionida ham debyut o‘yinlarida gol urishni uddalay olgan.
O‘tkazib yuborilgan uch goldan keyin “Bornmut” ustozi Eddi Xou ikkita o‘zgarishni amalga oshirdi. Bu o‘zgarishlardan 1 daqiqa o‘tib Adam Smit hisobni 1 taga qisqartirdi — 1:3.
13-avgust kuni yakuniga yetgan 7 ta o‘yinning hech birida bitta klub 2 ta gol farqi bilan zafar quchmagandi. Shu boisdan “Manchester Yunayted” APL turnir jadvali yetakchisiga aylanib oldi.
2-tur doirasida “Yunayted” o‘z maydonida “Sautgempton” klubini qabul qiladi.
1-turning yana ikki uchrashuvi qoldi: “Arsenal” — “Liverpul” va “Chelsi” — “Vest Hem”.
Angliya Premer-Ligasi
 1-tur bellashuvi
 14-avgust, yakshanba
Gollar: Xuan Mata, 40 (0:1). Ueyn Runi, 59 (0:2). Zlatan Ibrahimovich, 64 (0:3). Adam Smit, 69 (1:3).